Článok z 1. marca sme aktualizovali a presunuli do dnešného vydania.
Po februári nabitom hernými legendami a dlho očakávanými pokračovaniami sme tu mali ďalší mesiac plný najrozmanitejších žánrov.
Navštívili sme niekoľko podivných svetov, zajazdili sme si v najnovších pretekoch Gran Turismo a zažili sme aj dávku nostalgie s adventúrovou klasikou Syberia. Nechýbali ani strieľačky či množstvo RPG počinov.
Elex II
- Dátum vydania: 1. marec
- Platformy: PC, PlayStation 4, PlayStation 5, Xbox One a Xbox Series X/S
Začiatok mesiaca sme odštartovali druhým dielom RPG Elex z dielne Piranha Bytes. Ponúka otvorený svet z pohľadu z tretej osoby, silno inšpirovaný značkami Gothic či Risen. Najatraktívnejšie je však asi to, že sa tu voľne prelína mágia a fantasy so sci-fi prvkami a technológiou budúcnosti.
Dej hry je zasadený niekoľko rokov po udalostiach jednotky. Hlavnou postavou je aj tentokrát starý známy Jax. Ten sa najnovšie pokúsi zastaviť inváziu cudzej agresívnej rasy tým, že zjednotí všetky frakcie k boju proti spoločnému nepriateľovi.
Tešiť sa máme na obrovské herné ihrisko a množstvo morálnych dilem s trvalými následkami.
Gran Turismo 7
- Dátum vydania: 4. marec
- Platformy: PlayStation 4 a PlayStation 5
Následne sme sa pretekársky vybláznili v ďalšej časti Gran Turismo od štúdia Polyphony Digital. Najnovší diel v sebe spája to najlepšie z predchodcov. K dispozícii teda je ako napínavá kampaň, tak aj množstvo iných herných módov.
Čakajú nás rôzne šampionáty, eventy, školy jazdenia a iné typy pretekov. Z minulých dielov sa vrátili dynamické zmeny počasia s postupným plynutím času. Ide o prvú časť dostupnú aj na konzole PlayStation 5. Fanúšikovia sa tak dočkali ďalších grafických a technologických "vychytávok".
Stranger of Paradise: Final Fantasy Origin
- Dátum vydania: 18. marec
- Platformy: PC, PlayStation 4, PlayStation 5, Xbox One a Xbox Series X/S
Nasledujúcim RPG v marci bolo Stranger of Paradise: Final Fantasy Origin od Japoncov zo Square Enix. Reč je síce "len" o ďalšom diele legendárnej série Final Fantasy, no tentokrát sa vrátime do jej úplných počiatkov, a teda do sveta jednotky z roku 1987.
Ide však, ako tomu už býva, o alternatívny príbeh. Hlavnou postavou je Jack Garland, ktorý aj so skupinkou priateľov prišiel do tejto zeme doslova z iného sveta. Jeho hlavným cieľom je zastaviť Chaos, čo predstavuje referenciu na hlavného bossa z prvej časti.
Titul obsahuje aj prvky akčnej sekačky v reálnom čase, čo je taktiež výrazná zmena od zaužívanej hrateľnosti pôvodných ťahových RPG.
Syberia: The World Before
- Dátum vydania: 18. marec
- Platforma: PC
Tento mesiac sme si zahrali aj už takmer zabudnuté pokračovanie kultovej značky Syberia. Najnovší diel majú na svedomí autori zo štúdia Microïds. Nesie názov Syberia: The World Before. Tentokrát sledujeme rovno dve dejové línie, a to v rozdielnych érach.
Ikonická protagonistka – právnička Kate Walker sa tentokrát pokúsi prežiť počas roku 2004 v soľných baniach kdesi v tajge.
Okrem toho však zažijeme aj príbeh nadanej mladej pianistky Dany Roze v období pred druhou svetovou vojnou, konkrétne v roku 1937. Aj v tomto prípade máme dočinenia s adventúrou z pohľadu z tretej osoby. Na našich cestách sa už tradične snažíme vyriešiť kopu záhad a hlavolamov.
Ghostwire: Tokyo
- Dátum vydania: 25. marec
- Platformy: PC a PlayStation 5
Ku koncu mesiaca sme sa pustili do podivnej akčnej adventúry, tentokrát z pohľadu z prvej osoby, Ghostwire: Tokyo z rúk Tango Gameworks. Všetci obyvatelia Tokia záhadne zmizli a v metropole krajiny vychádzajúceho slnka zostali len hrôzostrašné monštrá z japonskej mytológie zvané Yokai.
Hlavnou postavou je mladík Akito, ktorý získal nadprirodzené schopnosti, keď ho posadol duch detektíva s vlastnou mysterióznou agendou. Postupne sa pokúsime prísť na koreň tohto nadprirodzeného javu.
Navštívime ikonické časti metropoly pod sopkou, ako napríklad križovatku Shibuya či Tokijskú vežu. Bojovať proti príšerám budeme za pomoci paranormálnych útokov inšpirovaných rýchlou gestikuláciou prstov Kuji-kiri.
Tiny Tina's Wonderlands
- Dátum vydania: 25. marec
- Platformy: PC, PlayStation 4, PlayStation 5, Xbox One a Xbox Series X/S
Užili sme si taktiež šialené akčné dobrodružstvo v titule Tiny Tina's Wonderlands od Gearbox Software. Česť máme s priamym nasledovníkom kultového rozšírenia Tiny Tina's Assault on Dragon Keep pre Borderlands 2 spred deviatich rokov.
V zásade ide o akúsi paródiu systému Dungeons & Dragons v už aj tak bláznivom svete Borderlands. Hrateľnosť teda obsahuje prvky strieľačky z pohľadu z prvej osoby prepletenej s RPG.
Aj tentokrát je hlavným gamemasterom Tiny Tina, takže sa môžeme tešiť na neustále sa meniace pravidlá a totálny chaos. Prvýkrát v sérii si môžeme nakombinovať stromy schopností z viacerých povolaní.
Okrem nekonečnej diverzity strelných zbraní využijeme aj zbrane na blízko či dokonca mocnú mágiu. Na pestrofarebné dobrodružstvá smieme vyraziť aj v spoločnosti ďalších troch hráčov v kooperácii.
Weird West
- Dátum vydania: 31. marec
- Platformy: PC, PlayStation 4 a Xbox One
V samom závere marca sme sa ocitli nielen na divokom, ale hlavne čudnom západe. Herní vývojári z WolfEye Studios si pre nás pripravili RPG z vtáčej perspektívy Weird West. Ako zo samotného názvu vyplýva, dej hry sa odohráva na skutočne veľmi zvláštnom mieste.
Muži zákona, banditi a pištoľníci si tentokrát idú po krku v podivnom fantasy svete plnom čarov, príšer a nadprirodzených javov.
Príbehovo sledujeme osudy piatich lovcov odmien. Každé rozhodnutie má mať veľký vplyv na okolitý svet a ďalší vývoj deja. Nachádza sa tu aj permanentné úmrtie postáv či spoločníkov, a to bez akejkoľvek možnosti ich oživenia. Hrateľnosť čerpá z akčných RPG pripomínajúcich izometrickú strieľačku.
V skratke: Hneď v prvý deň mesiaca, 1. marca, sme sa pustili do rýchlej a krvavej strieľačky Shadow Warrior 3 ako na počítačoch, tak aj na konzolách PlayStation 4 a Xbox One.
Následne, 3. marca, sme sa sami, prípadne v partii až štyroch hráčov, pokúsili na počítačoch a konzolách PlayStation 4 a PlayStation 5 zdolať nástrahy babylonskej veže v akčnom RPG Babylon's Fall.
Priaznivci wrestlingu si zas 11. marca užili na počítačoch a konzolách oboch generácií bojové WWE 2K22.
15. marca sa napokon majitelia konzol PlayStation 5 a Xbox Series X/S konečne dočkali vylepšeného GTA V spolu s GTA Online.